นายกรัฐมนตรี ขอบคุณภาคธุรกิจและทุกภาคส่วน ที่ร่วมมือกันฝ่าฟันปัญหาโควิด-19 ทั้งส่วนที่มอบเงินสนับสนุน อุปกรณ์ทางการแพทย์และหน้ากากอนามัย
นายกรัฐมนตรี ขอบคุณภาคธุรกิจและทุกภาคส่วน ที่ร่วมมือกันฝ่าฟันปัญหาโควิด-19 ทั้งส่วนที่มอบเงินสนับสนุน อุปกรณ์ทางการแพทย์และหน้ากากอนามัย นางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวถึงการวิพากษ์วิจารณ์กรณีที่รัฐบาลจะเชิญภาคเอกชนเข้ามาร่วมหารือ เพื่อกำหนดแนวทางในแผนฟื้นฟูด้านเศรษฐกิจและสังคมร่วมกัน โดย นายกรัฐมนตรี จะรับฟังข้อเสนอแนะจากทุกภาคส่วน ทั้งภาคเอกชน ภาคประชาสังคม ส.ส. ทั้งฝ่ายรัฐบาลและฝ่ายค้าน และทุกภาคส่วน รวมทั้งขอบคุณภาคธุรกิจทุกบริษัท ที่ให้การสนับสนุนทั้งในส่วนของเงินและอุปกรณ์ หน้ากากอนามัย เพื่อช่วยแก้ปัญหาการแพร่ระบาดของเชื้อไวรัสโควิด-19 ที่ผ่านมา นายกรัฐมนตรี เชื่อมั่นว่าจากความร่วมมือของทุกๆ ฝ่าย จะทำให้ประเทศไทยผ่านพ้นวิกฤติครั้งนี้ไปได้ด้วยกันโฆษกประจำสำนักนายกรัฐมนตรี กล่าวว่า การหารือร่วมกับภาคเอกชน เพื่อบูรณาการแผนการช่วยเหลือประชาชนร่วมกันไม่ให้เกิดความซ้ำซ้อน หรือการช่วยเหลือที่ไม่ครอบคลุมกลุ่มที่ได้รับผลกระทบจากเหตุการณ์ครั้งนี้ เพื่อให้การช่วยเหลือตรงกลุ่มเป้าหมายมากที่สุด นอกจากนี้ การหารือร่วมกับภาคเอกชน เพื่อวางแผนร่วมกันในด้านการฟื้นฟูธุรกิจและเศรษฐกิจของประเทศ เช่น ทำอย่างไรที่จะให้เกิดการเลิกจ้างให้น้อยที่สุด เรื่องนี้ทั้งภาครัฐและภาคเอกชนต้องร่วมมือกันในการดำเนินการและการแก้ปัญหาร่วมกันในทุกมิติ ทั้งนี้ย้ำว่า นายกรัฐมนตรี ให้ความสำคัญกับทุกภาคส่วน ไม่ว่าจะเป็นภาคธุรกิจทั้งรายเล็กรายใหญ่ ข้าราชการและประชาชนทุกภาคส่วนที่จะได้มาร่วมมือกัน แก้ปัญหาวิกฤติโควิด-19 ครั้งนี้ เพราะเชื่อว่า ทุกภาคส่วนมีความสำคัญต่อการฟื้นฟูเศรษฐกิจและสังคมของประเทศไทยทั้งนั้น